FC Midtjylland endte med at vinde guldkapløbet mod Brøndby og tog mandag det danske mesterskab.

Det skete med en hjemmesejr på 1-0 over AC Horsens i sidste spillerunde i Superligaen, mens Brøndby på eget græs spillede 1-1 mod AaB.

Dermed slutter FCM på 85 point foran Brøndby med fire point færre.

Læs også : VIDEO Silkeborg sender Helsingør ud af Superligaen

Marc Dal Hende blev matchvinder mod Horsens i en duel, der var præget af fysik og dødbolde.

Begge hold viste deres velkendte spidskompetencer på farlige indkast og frispark.

Det var især ved Mikkel Qvists lange indkast, at AC Horsens tog kampen op imod FCM.

Det var nemlig gæsterne, der lagde bedst ud med flere farlige situationer.

Efter seks minutter kom Horsens-forsvareren Alexander Ludwig til første chance, da han testede Jesper Hansen med et langskud.

Mens halvlegen skred frem, kom FC Midtjylland dog ind i kampen. Chancerne blev større og større, men stillingen var fortsat 0-0 ved pausen.

Læs også : FAKTA Her er de seneste ti års mestre

FCM-specialitet

Efter en lige start på anden halvleg brød jublen så løs på MCH Arena.

Kort før en times spil kom angriberen Paul Onuachu højest på et indkast og snittede bolden videre til en helt fri Marc Dal Hende, der let scorede til 1-0 tæt ved stregen.

Med et kvarter igen var Paul Onuachu igen på spil med en friløber. Men Horsens-spilleren Alexander Ludwig leverede en satsende tackling og afværgede scoringen.

Læs også : VIDEO Randers slår Lyngby og sikrer ny sæson i Superligaen

Mod kampens slutning var Alexander Ludwig igen tæt på for AC Horsens, da han ramte sidenettet fra en spids vinkel. Men det blev ved 1-0.

FCM og Brøndby har kørt parløb i toppen af ligaen gennem det meste af sæsonen, og langt hen i foråret tydede alt på, at Brøndby skulle tage klubbens første mesterskab siden 2005.

Brøndby forsvarede førstepladsen frem til sidste weekend, hvor Brøndby indkasserede et mål i overtiden og måtte nøjes med uafgjort i Horsens. Samtidig slog FCM på udebane FC København.

Det er anden gang, at FCM vinder DM-titlen. Første gang midtjyderne tog trofæet var i 2015.